system
Răspunde în limba română, în stilul Wikipedia, cat mai corect gramatical.
user
Ce cunoștințe ai despre subiectul Gheorghe Crăciun (scriitor)?
assistant
Gheorghe Crăciun (n. 8 mai 1950 – d. 30 ianuarie 2007, comuna Tohanu Vechi, județul Brașov) a fost un romancier, teoretician literar român. A fost profesor universitar de teoria literaturii la Facultatea de Litere a Universității din Brașov.

Studii

A urmat liceul la Sighișoara al cărui Turn cu Ceas este omniprezent în romanul său Pupa russa de pildă, absolvind în 1969, apoi a absolvit Facultatea de Filologie a Universității din București. În timpul facultății frecventează cenaclul studențesc de proză Junimea, condus de Ovid. S. Crohmălniceanu și în anii 1970-1973 înființează revista de perete și cenaclul  Noii, alături de colegii săi de generație Gheorghe Ene, Gheorghe Iova, Ioan Flora, Ioan Lăcustă, Mircea Nedelciu, Constatin Stan, Sorin Preda. 

Devine profesor de literatură română în comuna Nereju (1973-1975), și apoi Tohan Blocuri (1974-1990). Din 1990 este profesor la nou înființata Facultate de Litere a Universității din Brașov. În anul 2002 devine doctor în litere la Universitatea din București, cu o teză despre Dimensiunea tranzitivă a poeziei moderniste și postmoderne din România.

Debutul în literatură

Debutul său publicistic are loc în revista Luceafărul cu poezie. Debutează editorial în 1982 cu romanul Acte originale/copii legalizate.

Despre Acte oficiale/copii legalizate, Radu G. Țeposu notează: "Nu mai avem aici complicațiile psihologice ale celui care se pregătește să scrie un roman (ca la Mircea Eliade ori Anton Holban), ci o simplă derulare a mecanismului teoretic. Autenticitatea e, exclusiv, una a conștiinței auctoriale și naratoriale". Pentru Eugen Simion, volumul este "un jurnal de creație și un jurnal, în același timp, în care trăiește cel care gândește literatura și vrea s-o producă. El propune o tipologie și are o mișcare epică din care putem deduce destinul unor indivizi mărunți, prinși în ceea ce am putea numi structurile banalității". Iar pentru Nicolae Manolescu: „Proza lui Crăciun este de la început deasă de senzații, impresii și imagini.”

Activitatea literară

A fost, împreună cu poetul Călin Vlasie, consilier editorial la Editura Paralela 45. 

Despre romanul său Pupa russa, Gheorghe Crăciun declara: „Este o carte de ficțiune. Ține de o zonă de obsesii personale și colective, pe care n-am avut nici maturitatea, nici curajul, nici… pregătirea strategică să o abordez înainte de 1994, la câțiva ani de la prăbușirea regimului comunist. Cartea s-a declanșat atunci. Temele ei s-au conturat pe parcurs. Dominanta rămâne tema corpului. În cărțile mele anterioare, m-am apropiat de aceasta temă într-un mod pieziș. De aceasta dată am vrut să o abordez frontal, punându-mi chiar problema unei schimbări de identitate corporală și sexuală, încercând să creez un personaj feminin cu care eu, ca autor, să mă identific.” 
În acelasi interviu el adăuga: „Am vrut la un moment dat să spun că scriitorul, dacă intră în politică animat de idealuri mărețe, ca Heliade-Rădulescu, în ciuda faptului că știe riscurile la care se expune, trebuie să facă din activitatea lui politică un corolar al scrisului și personalității sale.”
O comparație este propusă de Caius Dobrescu în termenii următori: „O altă asociere pe care nu mi-o pot reprima […] este aceea cu filmele lui Peter Jackson după Stăpânul inelelor de J.R.R. Tolkien. […] ceva analog se petrece și în Pupa russa: pregnanța percepțiilor corporale intră într-un straniu și fascinant proces de reacție cu monumentalitatea „neverosimilă”, deopotrivă „artificial-teoretică” și „simbolic-fantasmatică”, a personajului central.”

Antologii

Este prezent în antologiile de proză: 

 Desant '83, 1983, cu  textul Temă la alegere 
 The Phantom Church and Others Stories from Romania, University of Pittsburgh Press, 1996, 
 Romanian Fiction of the '80s and '90s, 1999

Romane publicate 
 Acte originale. Copii legalizate, 1982
 Compunere cu paralele inegale, după romanul pastoral Daphnis și Chloe al lui Longus, 1988
 Frumoasa fără corp, 1993
 Pupa russa, titlu în limba latină cu trimitere la Matrioșka, 2004, 2007 ediție augmentată, cu o prefață de Caius Dobrescu și o prezentare de Carmen Mușat 
 Femei albastre, Editura Polirom, 2013

Articole și eseuri
 Cu garda deschisă, 1997
 Introducere în teoria literaturii, 1997
 În căutarea referinței, 1998
 Introducere în teoria literaturii, 1997, (ediția a Il-a, 2003)
 Experimentul literar romanesc postbelic, în colaborare, 1998
 Reducerea la scară, 1999
 Aisbergul poeziei moderne, 2002
 Doi într-o carte, fără a-l mai socoti pe autorul ei. Fragmente cu Radu Petrescu și Mircea Nedelciu, 2003 și 2016 (editura Cartea Românească)
 Trupul știe mai mult. Fals jurnal la „Pupa russa” (1993-2000), 2006, volum de însemnări despre problemele de conștiință morală și estetică ale autorului în elaborarea romanului Pupa russa
 Mecanica fluidului, 2015, un volum de proze scurte, desene și fotografii
Scriitorul și Puterea sau despre puterea scriitorului, ediție îngrijită de Carmen Mușat și Oana Crăciun, prefață de Caius Dobrescu, în colecția Seria de autor„Gheorghe Crăciun” , Cartea Românească, 520 p., 2015
 Imagini, litere și documente de călătorie, 2016, cu prefață de Carmen Mușat

Antologator
 Competiția continuă. Generația 80 în texte teoretice, 1994
 Generația 80 în proza scurtă, 1998

Traduceri în limba română semnate de Gheorghe Crăciun

A tradus din limba franceză Déplacements ( Deplasări ) de Serge Fauchereau (ediție bilingvă, 1996) și La modernité ( Modernitatea ) de Alexis Nouss, în colaborare, 2000.

Traduceri și retroversiuni în limbi străine
 Experiment in Romanian Post-War Literature, în colaborare, 1998
 Images & Texts / Images et textes, în colaborare, 2000
 Composition aux parallèles inégales (Compunere cu paralele inegale), éditions Maurice Nadeau, Paris, 2001, traducere în limba franceză de Odile Serre care a obținut Premiul Pierre-François Caillé decernat de Asociația franceză a traducătorilor
 La poupée russe, fragment de început al romanului Pupa russa, traducere în limba franceză de Odile Serre, în Les Belles Étrangères : Douze écrivains roumains [Frumoasele (literaturi) străine, doisprezece scriitori români], 2005, p. 73-88
La Poupée russe, traducere în limba franceză de Gabrielle Danoux, éditions Maurice Nadeau, 2017

Receptarea operei lui Gheorghe Crăciun

Eugen Simion îl califică de „prozator interesat de o nouă lectură a lumii” și remarcă pe de altă parte talentul lui de portretist. Criticul confirmă și apartenența romancierului la curentul textualist.

Premii și distincții

Premii literare
 Premiul de debut al Uniunii Scriitorilor din România, 1983 
 Premiul pentru proză al revistei Viața Românească, 1984 
 Premiul Octav Șuluțiu al revistei Familia, 1988
 Premiul "Cartea anului" al Salonului Național de Carte de la Cluj-Napoca, 1994 
 Premiul Uniunii Scriitorilor din Republica Moldova, 1995, 2003 
 Premiul ASPRO pentru cea mai bună carte de critică a anului, 1997, 2002
 Premiul revistei Cuvântul pentru exegeză critică, 2002
 Premiul Pierre-François Caillé decernat de Asociația franceză a traducătorilor pentru cea mai bună traducere a anului 2001, romanul Composition aux paralleles inegales ; nominalizat cu aceeași carte la Premiul Uniunii Latine
 Romanul Pupa russa a primit Premiul Uniunii Scriitorilor din România pentru Proză și Premiul pentru Proză al revistei Cuvântul, 2004

Decorații
 Ordinul național „Pentru Merit” în grad de Comandor (1 decembrie 2000) „pentru realizări artistice remarcabile și pentru promovarea culturii, de Ziua Națională a României”

Referințe critice	
Trupul și litera: explorǎri critice în biografia și opera lui Gheorghe Crǎciun; conferința naționalǎ "Gheorghe Crǎciun - Viața și opera" , Brașov, 12 iulie 2012, coordonatori Andrei Bodiu, Georgeta Moarcăs

Note

Legături externe
 Întîlnire cu Gheorghe Crăciun, Bianca Burța-Cernat, Observator cultural - numărul 633, iulie 2012

Interviuri

 Inertie si semnale pozitive. Interviu cu Gheorghe CRACIUN, Raluca Alexandrescu, Observator cultural - numărul 4, martie 2000
 Multi contemporani sunt oameni ai secolului XIX, 16 decembrie 2002, Gheorghe Craciun, Revista 22
 „Eram niste copii rai“. Interviu inedit cu Gheorghe CRACIUN, Adina Dinițoiu, Observator cultural - numărul 358, februarie 2007
 „Marele pericol pentru literatura romana a momentului este mondenitatea“. Fragmente dintr-un interviu cu Gheorghe Crăciun, Ovidiu Șimonca, Observator cultural - numărul 358, februarie 2007

Absolvenți ai Universității din București
Romancieri români
Teoreticieni literari români
Nașteri în 1950
Nașteri pe 8 mai